Jamâl Mirsâdeqi
Jamâl Mirsâdeqi er en iransk forfatter af især noveller, men har også skrevet romaner. Han er en meget produktiv forfatter med over 50 værker bag sig.
Mirsâdeqi er født i Teheran og har levet, skrevet og undervist her siden 1950erne. Han har også arbejdet som litteraturteoretiker og -kritiker, og han har i mange år undervist og inspireret yngre forfattere.
Jalâl Mirsâdeqi udgav sin første novellesamling i 1962, Shâzde-khânom-e cheshm-sabz ("Den grønøjede prinsesse"), der er blev genudgivet med titlen Mosâferhâ-ye shab ("Rejsende i natten"). Hans forfatterskab kredser oftest om de fattige, underklassen og de politisk undertrykte, der til tider mister identitet og menneskelig pga. de sociale, økonomiske og politiske forhold i samtidens Iran. Der er dog også glimt af håb i Mirsâdeqis noveller og romaner samt portrætter af mennesker på bunden af samfundet, der i deres kamp for liv og rettigheder får en særlig værdighed. Også selv om deres kampe er forgæves. Som så mange andre andre socialrealistiske, iranske forfattere griber Mirsâdeqi sommetider til allegorien i en bestræbelse på at sende et indirekte, kritisk budskab om samfund eller politik og unddrage sig de iranske censurmyndigheders indgriben.
Jalâl Mirsâdeqis værker er oversat til mange sprog. To af hans lidt anderledes noveller findes oversat til engelsk i Stories from Iran – A Chicago Anthology 1921-1991, red. Heshmat Moayyad.